Многолистна празнична питка
Всички питки са божествени когато са прясно изпечени, докато са топли се топят в устата, но повечето от тях не запазват мекотата и съответно прекрасният си вкус до следващият ден. Тази питка остава страхотно пухкава и мека и след 2 дни от приготвянето ú – толкова оцеля у нас и то в период изобилстващ от лакомства.
Тази е питката, която правих за празниците! Отдавна и бях хвърлила око, но някак все не стигах до нея… докато не си намерих повод (изминалите празници) и я направих! Получи се страхотно и аз горещо я препоръчвам! С ръкавица на едната ръка доста се затрудних с оформянето на тестото (много лепеше по ръкавицата) и затова работата за мен не бе така приятна както обикновено, но крайният резултат беше удовлетворяващ, затова няма да мрънкам и да се оплаквам.
- Мерителната чаша е с вместимост 250 мл., лъжиците са мерителни.
- Рецептата е адаптирана от thegingercookies.blogspot.com
- Тавата, която съм ползвала е с диаметър 30-31 см., а стените и са с височина 6.5 см.
Необходими продукти:
- 500 мл. (2 чаени чаши) топло прясно мляко
- 11 гр. (1 супена лъжица) суха мая
- 100 мл. (89 гр.) олио
- 2 яйца, 100 гр.
- 8 гр. (1 чаена лъжица) сол
- 14 гр. (1 супена лъжица) захар
- 900 гр. бяло брашно
- + брашно за доизмесване на тестото и разточване
- + олио или масло за намазване на тавата
- + брашно за наръсване на тавата
За намазване между корите и за повърхността на питката
- 150 гр. студено краве масло
- 1 жълтък за намазване на питката
- сусам и (или) мак за поръсване
Начин на приготвяне:
Замесването и втасването на питката може да се направи ръчно, с помощта на миксер или в машина за хляб. Независимо как ще процедирате, най-напред ще трябва да активирате маята. В малка част от топлото прясно мляко (около 50 мл.) разтворете маята и захарта. Добавят се няколко (3-4 супени) лъжици от предвиденото брашно или колкото е нужно да се получи кашица. Купата се покрива с домакинска кърпа и се оставя на топло за около 10 минути или докато сместа в купичката шупне.
Ако ползвате машината за хляб:
На дъното на контейнера сипете течните продукти: прясното мляко, закваската, олиото и яйцата (леко разбити с вилица). Отгоре изсипете пресятото брашно смесено със солта. Пуснете машината на програма за замесване и втасване на тесто (9 Dough) и я оставете да си свърши работата. При мен процеса отнема 1 час и 30 минути.
Ако замесвате ръчно или с миксер:
Пресейте брашното и го смесете със солта. Направете кладенче в средата и сложете в него втасалата мая, останалото прясно мляко, олиото и яйцата. Омесете гладко, меко и еластично тесто.
Покрийте го с чиста домакинска кърпа и оставете на топло да втаса (трябва да удвои обема си).
Втасалото тесто се прехвърля върху наръсен с брашно домакински плот и се измесва колкото да излезе въздуха от втасването. Разделя се на 4 еднакви части. Тестото е доста меко, но не го месете допълнително, просто наръсвайте обилно с брашно работната повърхност. Маслото предвидено за рецептата се разделя на 4 части. Всяко парче тесто се разточва на кръгла кора с дебелина около 2 см. и се покрива с ¼ от студеното масло нарязано на парченца. Корите се нареждат една върху друга.
Полученият четирипластов кръг се загъва на половина (получава се полукръг) и се разточва. След това се прегъва на две и с разточване се оформя кръгла кора с дебелина около 2 см. Нарежете кората на тънки и дълги триъгълници (от 12 до 18 бр.) и ги навийте като кифлички. При мен в единият случай са 12 (колкото са месеците на годината), а в другия са 18. В зависимост от броя на кифличките се получава различен външен вид – вижда се от следващите снимки.
Получените кифлички се нареждат в тава намазана с олио (или масло) и поръсена с брашно. Ако са 12 бр. ги подредете така както се вижда на долният колаж, ако са 18 бр. ги наредете както се вижда на горният колаж. Покрийте тавата с домакинска кърпа и оставете на топло да втасва. Ако тавата е достатъчно дълбока може преди кърпата да покриете с прозрачно фолио. Това ще задържи топлината в тесто, но ще трябва да наблюдавате процеса и когато тестото стигне близо до фолиото да го махнете и да оставите само кърпата, по която повърхността на питката няма да залепне. Втасването може да отнеме около час или повече, в зависимост от топлината на помещението. Не гледайте часовника, а наблюдавайте тестото – то трябва да удвои обема си.
Втасалата питката се намазва със жълтък и се наръсва със сусам, маково семе или нещо друго подходящо.
Пече се в предварително затоплена на 200˚С фурна, работеща с долен реотан и вентилатор. След около 10 минути (или когато повърхността на питката се зачерви леко), намалете градусите до 180º и печете още 30 минути. Ако повърхността на питката придобие цвят на изпечено преди да се е изпекла трябва да я покриете с парче алуминиево фолио. Готовността се проверява с клечка. Когато печивото се извади от фурната се напръсква с вода
и се покрива с памучна кърпа. Задушава се поне 10 минути. Когато се охлади леко може да се извади от тавата.
Непременно опитайте тази питка! Не е за изпускане!
Тук може да видите още снимки.